DECRET

/2024, de de, pel qual es modifica el Reglament dels serveis jurídics de l’Administració de la Generalitat de Catalunya i se n’aprova el text únic

La Llei 7/1996, de 5 de juliol, d’organització dels serveis jurídics de l’Administració de la Generalitat de Catalunya, va crear el cos d’advocacia de la Generalitat i va regular, amb caràcter general, les funcions d’aquest cos i l’estructura del Gabinet Jurídic de la Generalitat.

La Llei va ser objecte d’un primer desplegament a través del Decret 257/1997, de 30 de setembre, mitjançant el qual es que va aprovar el Reglament dels serveis jurídics de l’Administració de la Generalitat. Posteriorment, aquest Reglament va ser objecte de diverses modificacions a través del Decret 57/2002, de 19 de febrer, que va optar per introduir les modificacions esmentades en un text únic que va substituir l’anterior Decret.

Durant el temps transcorregut des de la seva aprovació, el Decret 57/2002, de 19 de febrer, ha estat objecte de diverses modificacions i alguns dels seus continguts han quedat desfasats en determinats àmbits, el que fa aconsellable introduir diverses modificacions, tant en relació amb l’abast i l’exercici de les funcions del Gabinet Jurídic de la Generalitat, com en l’esfera organitzativa -molt en particular, pel que fa a la regulació de l’assistència jurídica de les entitats del sector públic institucional en el vessant de l’assessorament jurídic i en el de la seva representació i defensa-, i en la selecció dels advocats i advocades de la Generalitat.

Pel que fa a les funcions del Gabinet Jurídic, es precisa en la nova regulació que les funcions de representació i defensa del Govern i de la seva Administració inclouen la participació en processos amb mitjans de gestió i resolució de conflictes no jurisdiccionals amb rellevància jurídica. Igualment, i pel que fa a l’exercici de les funcions del Gabinet Jurídic i dels advocats i advocades de la Generalitat, s’estableixen determinades prescripcions sobre l’ús del català, de manera que totes les seves actuacions que tenen efectes dins el territori de Catalunya, incloses les que es realitzen davant els òrgans jurisdiccionals, es duen a terme en llengua catalana. Addicionalment, es preveu que en els processos judicials davant la jurisdicció ordinària en els quals el Govern o l’Administració de la Generalitat o les entitats del seu sector públic institucional siguin part, en el primer acte processal en què sigui possible fer-ho, la seva representació i defensa ha de sol·licitar a l’òrgan jurisdiccional competent que la tramitació del procés es realitzi en llengua catalana en les diverses instàncies que tinguin lloc a Catalunya. També es preveu expressament l’ús del català en totes les actuacions davant les institucions estatals o europees quan el règim d’oficialitat de la llengua catalana ho permeti.

D’altra banda, i en relació amb les funcions d’assessorament jurídic, es concreten les relatives a l’impuls normatiu, mitjançant l’elaboració o la participació en l’elaboració d’avantprojectes i projectes de disposicions de caràcter interdepartamental, i en el seguiment i supervisió de iniciatives normatives, vetllant especialment per la correcta transposició del dret europeu.

De la mateixa manera, es procedeix a una redistribució de les funcions assignades a les unitats centrals del Gabinet Jurídic (Direcions Generals i Subdireccions Generals), tant pel que fa a l'assistència i defensa jurídiques en els procediments d'incompliment, d'anul·lació, precontenciosos i d'execució de sentències del Tribunal de Justícia de la Unió Europea que instrueix i segueix la Comissió Europea, com pel que fa a l’assessorament jurídic del Govern i l’Administració de la Generalitat en l’àmbit del dret europeu i, per últim, en relació amb els procediments especials per a la protecció dels drets fonamentals davant la jurisdicció ordinària.

En darrera instància, pel que fa a les funcions que desplega el Gabinet Jurídic, s’incorporen al present Reglament les modificacions introduïdes en la Llei 7/1996, de 5 de juliol, d’organització dels serveis jurídics de l’Administració de la Generalitat de Catalunya, per la Llei 5/2020, del 29 d’abrll, de mesures fiscals, financeres, administratives i del sector públic i de creació de l’impost sobre les instal·lacions que incideixen en el medi ambient, que preveu que els advocats i advocades de la Generalitat puguin assumir la representació i la defensa dels membres del Govern, dels alts càrrecs i dels empleats públics de l'Administració de la Generalitat i dels seus organismes quan els procediments derivin d’actes o omissions relacionats amb l'exercici del càrrec, llevat que els interessos del representat i els de la Generalitat siguin oposats o contradictoris, i per la Llei 3/2023, del 16 de març, de mesures fiscals, financeres i del sector públic per al 2023, que regula la personació dels serveis jurídics en l'acció popular.

En l’esfera organitzativa, i en coherència amb els canvis introduïts en els diferents àmbits funcionals del Gabinet Jurídic, es creen dues noves unitats i se’n concreten les funcions. Es tracta de la Subdirecció General de Suport i Relacions Contencioses, dins la Direcció General d’Assumptes Contenciosos, i de la Subdirecció General d’Impuls i Seguiment Normatiu, dins la Direcció General de Serveis Consultius i Coordinació Jurídica.

En la mateixa esfera organitzativa, es preveu que es puguin configurar equips responsables per àmbits, per ordres jurisdiccionals o per funcions determinades en un nivell superior o inferior al que s’estructuri l’Administració de la Generalitat amb la finalitat d’obtenir, amb criteris d’eficàcia i eficiència, els objectius assignats i establerts. En funció de la seva configuració, els equips poden tenir assignades funcions d’assessorament jurídic i/o de representació i defensa.

L’assistència jurídica de les entitats del sector públic institucional és objecte en la nova regulació d’un capítol específic que configura l’assistència esmentada tot distingint entre les entitats de dret públic i les entitats de dret privat. En aquest sentit, l’assessorament en dret i la representació i la defensa jurídiques de les entitats de dret públic és exercida pels advocats i advocades de la Generalitat, llevat que aquelles entitats estiguin dotades de serveis jurídics propis, per disposició legal expressa o per decret del Govern. Les entitats de dret privat, per la seva banda, poden disposar de serveis jurídics propis, prèvia autorització del Gabinet Jurídic. En defecte de serveis jurídics propis, l’assistència jurídica d’aquestes entitats pot ser encomanada als advocats i advocades de la Generalitat.

En el mateix capítol s’estableixen les regles a aplicar quan, davant qualssevol ordres jurisdiccionals, litiguin entre si o ostentin interessos contraposats l’Administració de la Generalitat i les entitats del sector públic o aquestes entre si i siguin representades pels advocats o advocades de la Generalitat, i es regula la coordinació, supervisió i control dels serveis jurídics de les entitats que formen part del sector públic institucional i, en particular, la col·laboració en matèria d’assistència jurídica, preveient que els advocats i advocades de la Generalitat poden assumir l’assessorament jurídic i/o la representació i defensa jurídica de les entitats de dret privat de l’Administració de la Generalitat de Catalunya o de les seves entitats dependents i dels altres organismes, entitats o institucions que ho sol·licitin, prèvia formalització d’un conveni de col·laboració, en el que s’ha de determinar l’abast de l’assistència jurídica a prestar, la seva durada i la contraprestació econòmica a satisfer al Gabinet pels serveis prestats.

Per últim, i en relació amb la selecció dels advocats i advocades de la Generalitat, es dissenya un nou model d’accés mitjançant oposició que posa l’accent en la valoració dels coneixements, les competències i les habilitats que es requereixen per a l’exercici de les funcions del cos d’advocacia i que consta de proves teòriques i pràctiques, tant orals com escrites, sobre les matèries jurídiques que constin en el temari.

El nou sistema ha de permetre l’avaluació del conjunt de capacitats i habilitats indispensables per ocupar els llocs de treball del cos d’advocacia de la Generalitat i el desenvolupament posterior de les funcions atribuïdes al cos. Més específicament, les proves teòriques han de permetre avaluar els coneixements jurídics dels aspirants i les proves pràctiques la seva capacitat tècnica en l’elaboració d’escrits processals i d’informes sobre supòsits relacionats amb les funcions del cos d’advocacia, així com la competència de comunicació de les persones aspirants.

Igualment, es regula en aquest mateix capítol, la provisió dels llocs de treball i altres disposicions en matèria de personal, entre d’altres, les relatives al règim disciplinari, a formació i perfeccionament i el règim de dedicació exclusiva amb el que els advocats i advocades de la Generalitat han de desenvolupar les seves funcions.

Per raons de tècnica normativa i seguretat jurídica, i com es va fer en el seu moment amb el Decret 57/2002, de 19 de febrer, s’ha considerat oportú introduir les modificacions esmentades en un text únic que substitueix l’aprovat mitjançant el decret esmentat.

Per últim, aquest Decret s'ajusta als principis de bona regulació que estableix l'article 129 de la Llei 39/2015, d'1 d'octubre, del procediment administratiu comú de les administracions públiques, i a l'article 62 de la Llei 19/2014, del 29 de desembre, de transparència, accés a la informació pública i bon govern. En aquest sentit, la norma resulta del tot necessària perquè aporta una millora substancial en l’assistència jurídica del Govern i l’Administració de la Generalitat i el seu sector públic i en la professionalització del cos d’advocacia de la Generalitat.

Cal destacar igualment que en el seu procés d'elaboració s'han tingut en compte els principis de proporcionalitat, seguretat jurídica, transparència i eficiència: d’acord amb el principi de proporcionalitat, les novetats que s’hi incorporen contenen la regulació imprescindible per assolir els objectius que persegueix; d’altra banda, amb aquesta regulació es reforça la seguretat jurídica en la interpretació i l’aplicació de la normativa; en compliment del principi de transparència, d’una banda, s’ha possibilitat l’accés senzill, universal i actualitzat a la tramitació d’aquesta disposició i als documents que en conformen l’expedient a través del Portal de Transparència i, de l’altra, la participació en l’elaboració del projecte s’ha dut a terme mitjançant els tràmits de consulta pública prèvia, d’informació pública i d’audiència i s’han sol·licitat els informes preceptius corresponents, i finalment, en aplicació del principi d’eficiència, aquest Decret, en tant que marcadament autoorganitzatiu, no té impacte directe sobre les càrregues administratives per a la ciutadania i per a les empreses ni tampoc sobre aspectes econòmics, socials o ambientals.

Per tot el que s’ha exposat, d’acord amb/ vist el dictamen de la Comissió Jurídica Assessora, a proposta de la vicepresidenta del Govern i consellera de la Presidència i d’acord amb el Govern,

Decreto:

# Article únic

Es modifica el Reglament dels serveis jurídics de l’Administració de la Generalitat de Catalunya i se n’aprova la refosa, que s’adjunta com a annex a aquest Decret.

# Disposició derogatòria

Queda derogat el Decret 57/2002, de 19 de febrer, de modificació del Decret 257/1997, de 30 de setembre, pel qual s’aprova el Reglament dels serveis jurídics de l’Administració de la Generalitat de Catalunya.

Disposicions finals

Primera

Als efectes de la seva modificació, la regulació continguda en el capítol 2 d’aquest Reglament té caràcter estrictament organitzatiu.

Segona

Aquest Decret entra en vigor als vint dies a comptar des de la seva publicació al *Diari Oficial de la Generalitat de Catalunya.*

Pere Aragonès i Garcia

President de la Generalitat de Catalunya

Laura Vilagrà Pons

Vicepresidenta del Govern

i consellera de la Presidència

# Annex

Reglament dels serveis jurídics

# Capítol 1

*Del cos d'advocacia de la Generalitat de Catalunya*

# Article 1

1. L’assessorament en dret, la representació i la defensa jurídiques del Govern de la Generalitat de Catalunya i de la seva Administració són exercits pels advocats i advocades que integren el cos creat per la Llei 7/1996, de 5 de juliol, d’organització dels serveis jurídics de l’Administració de la Generalitat de Catalunya.

2. L’assessorament en dret, la representació i la defensa jurídiques de les entitats del sector públic institucional de la Generalitat, són exercits igualment pels advocats i advocades de la Generalitat en els termes previstos en aquest Reglament.

3. L’assessorament s’exerceix sens perjudici de les atribucions que corresponen a la Comissió Jurídica Assessora en virtut de la Llei 5/2005, de 2 de maig.

4. Les funcions de representació i defensa del Govern i de la seva Administració inclouen la participació en procediments de gestió i resolució de conflictes amb rellevància jurídica.

5. En aquest Reglament es fa referència a partir d’ara al Gabinet Jurídic de la Generalitat i al cos d’advocacia de la Generalitat de Catalunya com a Gabinet Jurídic i com a cos d’advocacia, respectivament.

# Article 2

1. Els advocats i advocades de la Generalitat integren el Gabinet Jurídic i en l’exercici de les seves funcions estan sotmesos a la direcció i la coordinació jurídiques del seu director o directora, el qual pot donar-los les instruccions i directrius escrites i verbals que calguin per al funcionament coordinat dels serveis.

2. També hi estan sotmesos els funcionaris i funcionàries adscrits als serveis jurídics, i els funcionaris i funcionàries habilitats a què es refereixen la disposició transitòria cinquena i la disposició addicional primera, respectivament, de la Llei 7/1996, de 5 de juliol.

3. No obstant el que estableix l’apartat 1 d’aquest article, els advocats i advocades de la Generalitat adscrits a les unitats departamentals o territorials en relació amb el règim de prestació de serveis també depenen del secretari general de cada departament, del delegat territorial del Govern o del president, director o càrrec similar dels organismes al servei dels quals han estat adscrits.

4. Els advocats i advocades de la Generalitat tenen garantida l’autonomia de criteri.

5. Els llocs de treball del cos d’advocacia de la Generalitat consten en la relació de llocs de treball del Gabinet Jurídic.

# Article 3

1. Totes les actuacions del Gabinet Jurídic i dels advocats i advocades que l’integren que tenen efectes dins el territori de Catalunya, incloses les que es realitzen davant els òrgans jurisdiccionals, es duen a terme en llengua catalana.

2. En els processos judicials davant la jurisdicció ordinària en els quals el Govern o l’Administració de la Generalitat o les entitats del seu sector públic institucional siguin part, en el primer acte processal en què sigui possible fer-ho, la seva representació i defensa ha de sol·licitar a l’òrgan jurisdiccional competent que la tramitació del procés es realitzi en llengua catalana en les diverses instàncies que tinguin lloc a Catalunya.

3. El que es preveu en els apartats anteriors és aplicable a les actuacions davant les institucions estatals o europees quan el règim d’oficialitat de la llengua catalana ho permeti.

# Capítol 2

*Del Gabinet Jurídic i de la seva organització*

# Secció primera

*Del Gabinet Jurídic i del seu director o directora*

# Article 4

El Gabinet Jurídic, dependent del Departament de la Presidència, és l’òrgan al qual correspon la funció assessora i contenciosa amb unitat de criteri davant de tots els tribunals judicials i jurisdiccionals en els quals estiguin en joc els interessos de la Generalitat.

# Article 5

El director o directora del Gabinet Jurídic és designat entre juristes de prestigi i nomenat i separat per decret aprovat pel Govern. Té rang de secretari o secretària general i depèn del conseller o consellera del Departament de la Presidència, sens perjudici de les funcions de coordinació i seguiment que corresponen a la Secretaria de Govern.

# Article 6

# 1. Corresponen al director o directora del Gabinet Jurídic la direcció de l’exercici de les funcions assessora i contenciosa, així com la coordinació jurídica de totes les unitats amb funcions consultives o contencioses dutes a terme per advocats i advocades de la Generalitat o altres lletrats i lletrades, en els termes previstos per aquest Reglament, sens perjudici que pugui assumir personalment la representació i la defensa de la Generalitat.

# 2. El director o la directora del Gabinet Jurídic pot demanar als advocats i advocades de la Generalitat i als lletrats i lletrades i els serveis jurídics a què fan referència els articles 2.2 i 34 i 35 d’aquest Reglament informació relativa a la seva activitat i, si convé, practicar les actuacions pertinents amb la finalitat d’unificar criteris i d’articular una assistència jurídica de qualitat.

# 3. El director o la directora del Gabinet Jurídic pot revocar les delegacions de funcions que hagi efectuat i avocar les funcions dels òrgans inferiors en els termes que preveu la legislació sobre procediment administratiu.

# 4. L’emissió d’informes jurídics per part del director o de la directora del Gabinet Jurídic, que hagin estat sol·licitats pels òrgans previstos a l’article 4.3 de la Llei 7/1996, de 5 de juliol, substitueix l’emissió d’informes jurídics, fins i tot els preceptius, de les altres unitats del Gabinet Jurídic o de lletrats o lletrades al servei de la Generalitat. En el cas d’iniciatives normatives que hagi d’aprovar el Govern, l’emissió d’informe jurídic per la Direcció General de Serveis Consultius i Coordinació Jurídica substitueix l’emissió d’informe per les altres unitats del Gabinet Jurídic.

5. En cas d’absència, vacant o malaltia les funcions que corresponen a la persona titular del Gabinet Jurídic són exercides per la persona titular de la unitat directiva corresponent en funció de la matèria de què es tracti.

# Secció segona

*De l'organització del Gabinet Jurídic*

# Article 7

El Gabinet Jurídic s'estructura en unitats centrals, departamentals i territorials.

# Subsecció primera

*De les unitats centrals del Gabinet Jurídic*

# Article 8

Són unitats centrals del Gabinet Jurídic les següents:

a) La Direcció General d’Assumptes Contenciosos.

b) La Direcció General de Serveis Consultius i Coordinació Jurídica.

c) La Direcció General de Drets i Assumptes Constitucionals.

# Article 9

Són funcions de les unitats centrals del Gabinet Jurídic les següents:

a) La representació i la defensa de l’Administració de la Generalitat davant els tribunals de qualsevol ordre jurisdiccional.

b) L’assessorament en dret del Govern de la Generalitat i de cadascun dels seus membres.

c) La coordinació jurídica de les unitats departamentals i territorials del Gabinet Jurídic i, d’acord amb el que disposen els articles 34 i 35 d’aquest Reglament, la dels serveis jurídics de les entitats del sector públic institucional.

d) El seguiment i, si escau, el suport en l’elaboració de normes legals i reglamentàries.

e) L’elaboració d’estudis sobre doctrina jurisprudencial i la selecció, recopilació i tractament de legislació, jurisprudència i doctrina.

f) La planificació, la promoció, la preparació i l’organització de les activitats d’actualització i perfeccionament del personal destinat als serveis jurídics de la Generalitat.

g) L’anàlisi de la conflictivitat jurídica i l’impuls d’actuacions o la formulació de propostes per reduir-la.

# Article 10

1. Correspon a la Direcció General d’Assumptes Contenciosos la direcció dels afers contenciosos sotmesos a tots els tribunals de qualsevol ordre jurisdiccional en què tinguin interès la Generalitat de Catalunya i els seus organismes, i l’assistència al director o directora del Gabinet Jurídic en la direcció de la funció contenciosa.

2. El director o directora general d'Assumptes Contenciosos és nomenat pel Govern de la Generalitat entre advocats i advocades del cos o altres juristes de reconegut prestigi amb experiència en l'exercici de la funció contenciosa, a proposta de la persona titular del Departament de la Presidència.

3. De la Direcció General d’Assumptes Contenciosos en depenen la Subdirecció General de Gestió i Coordinació Contenciosa i la Subdirecció General de Suport i Relacions Contencioses.

4. Correspon a la Subdirecció General de Gestió i Coordinació Contenciosa:

a) La representació ordinària de l’Administració de la Generalitat en els litigis en què sigui part qualsevol dels departaments que la formen o de les entitats del sector públic institucional, en tots els tràmits i instàncies processals.

b) La defensa jurídica, amb estudi d’antecedents i redacció de demandes, contestacions de demandes, redacció de recursos, impugnació de recursos i contestacions davant les diferents instàncies jurisdiccionals, excepte el Tribunal Constitucional.

c) El seguiment dels litigis en què siguin part l’Administració de la Generalitat o les entitats del sector públic institucional, en tots els tràmits i instàncies processals en coordinació amb els grups d’especialitats.

d) L’emissió dels informes jurídics que li siguin sol·licitats.

e) L’anàlisi de les resolucions dictades en els procediments seguits davant les diferents jurisdiccions, excepte la del Tribunal Constitucional.

f) L’assistència al director o directora general d’Assumptes Contenciosos en la realització de les tasques esmentades.

g) Qualsevol altra funció de naturalesa anàloga que li sigui encomanada.

5. Correspon a la Subdirecció General de Suport i Relacions Contencioses:

a) El suport als grups d’especialitats de la Direcció General d’ Assumptes Contenciosos en tot allò relacionat amb les unitats departamentals en l’àmbit de l’exercici de la funció contenciosa.

b) L’actuació, com a òrgan de relació en matèria contenciosa, amb les unitats departamentals del Gabinet Jurídic, i els responsables dels assumptes contenciosos de les entitats del sector públic institucional.

c) La coordinació de les unitats departamentals en la utilització de mètodes alternatius de resolució de conflictes.

d) El suport a la persona titular de la Direcció General en les relacions amb els tribunals de qualsevol ordre jurisdiccional, amb excepció del Tribunal Constitucional.

e) La participació en òrgans col·legiats de caràcter interdepartamental quan se li encomani.

f) La coordinació, en matèries pròpies de la Direcció General, amb òrgans d’altres administracions que tinguin atribuïdes funcions de representació i defensa.

g) L’emissió dels informes jurídics que li siguin sol·licitats.

h) Qualsevol altra funció de naturalesa anàloga que li sigui encomanada.

# Article 11

# 1. Correspon a la Direcció General de Serveis Consultius i Coordinació Jurídica l'exercici de la funció assessora i de la coordinació jurídica de totes les unitats del Gabinet Jurídic, la coordinació de la qualitat normativa, l'impuls de la implementació del Dret de la Unió Europea, l'assistència al director o directora del Gabinet Jurídic en la direcció de la funció assessora, i el règim interior del personal del Gabinet Jurídic.

# 2. El director o la directora general de Serveis Consultius i Coordinació Jurídica és nomenat pel Govern de la Generalitat entre advocats i advocades del cos o altres juristes de reconegut prestigi amb experiència en l’exercici de la funció assessora, a proposta de la persona titular del Departament de la Presidència.

# 3. La sol·licitud d’informes ha d’anar adreçada a la persona titular de la Direcció del Gabinet Jurídic o al director o directora general de Serveis Consultius i Coordinació Jurídica.

# 4. De la Direcció General de Serveis Consultius i Coordinació Jurídica en depenen la Subdirecció General de Serveis Consultius i Coordinació Jurídica i la Subdirecció General d’Impuls i Seguiment Normatiu.

5. Correspon a la Subdirecció General de Serveis Consultius i Coordinació Jurídica:

a) L’assessorament en dret del Govern de la Generalitat i dels seus òrgans de suport quan li sigui sol·licitat.

b) L’assessorament en dret de l’Administració de la Generalitat i de les entitats del sector públic institucional en els termes que estableixen els articles 34 i 35 d’aquest Decret.

c) La coordinació dels criteris jurídics entre totes les unitats del Gabinet Jurídic.

d) La participació en òrgans col·legiats de caràcter interdepartamental quan se li encomani.

e) L'assistència al director o directora general de Serveis Consultius i Coordinació Jurídica en la realització de les tasques esmentades.

f) Qualsevol altra funció de naturalesa anàloga que li sigui encomanada.

6. La Subdirecció General de Serveis Consultius i Coordinació Jurídica s’estructura en les àrees funcionals següents:

a) Àrea d’Informes i Recursos.

b) Àrea de Coordinació Jurídica.

7. Correspon a l’Àrea d’Informes i Recursos:

a) L’elaboració d’informes en relació amb la resolució dels recursos administratius que, d’acord amb la normativa aplicable, hagi de resoldre el Govern de la Generalitat.

b) L’elaboració d’informes en relació amb les reclamacions prèvies a l’exercici d’accions en via judicial que hagi de resoldre el Govern.

c) L’elaboració d’un informe previ a la declaració de lesivitat dels actes administratius en matèria de competència del Govern.

d) L’elaboració d’informes en relació amb convenis i contractes de caràcter interdepartamental que li siguin sol·licitats.

# e) Qualsevol altra funció de naturalesa anàloga que li sigui encomanada.

8. Correspon a l’Àrea de Coordinació Jurídica:

a) L’establiment de mecanismes de coordinació entre les unitats del Gabinet Jurídic de la Generalitat.

b) L’organització d’activitats jurídiques de caràcter interdepartamental.

c) La publicació d’estudis i informes del Gabinet Jurídic de la Generalitat en suport paper o electrònic.

d) La creació i la gestió de bases de dades jurídiques i d’altres instruments informàtics.

e) La promoció de treballs de recerca jurídica en l’àmbit del dret autonòmic en col·laboració amb altres organismes de la Generalitat que realitzen activitats de recerca jurídica.

f) La formació en dret dels advocats de la Generalitat i dels lletrats que presten serveis a les diferents unitats del Gabinet Jurídic de la Generalitat en col·laboració amb l’Escola d’Administració Pública, el Centre d’Estudis Jurídics i Formació Especialitzada o amb altres organismes amb tasques formatives en l’àmbit de l’Administració de la Generalitat.

# g) Qualsevol altra funció de naturalesa anàloga que li sigui encomanada.

9. Correspon a la Subdirecció General d’Impuls i Seguiment Normatiu:

a) Vetllar per la idoneïtat del rang i la qualitat tècnica de les iniciatives normatives.

b) La supervisió jurídica de la congruència de les iniciatives normatives amb l’ordenament jurídic d’aplicació, amb la resta d’iniciatives normatives en curs d’elaboració o incloses en la programació i amb les que estiguin en tramitació parlamentària, així com vetllar per la inclusió de la derogació expressa d’altres disposicions.

c) El seguiment de la normativa de la Unió Europea.

d) Vetllar per la correcta transposició de la normativa de la Unió Europea en les iniciatives normatives.

e) L'assistència i defensa jurídiques en els procediments d'incompliment, d'anul·lació, precontenciosos i d'execució de sentències del Tribunal de Justícia de la Unió Europea que instrueix i segueix la Comissió Europea, així com l’assessorament jurídic del Govern i l’Administració de la Generalitat en l’àmbit del dret europeu.

f) L'assistència al director o directora general de Serveis Consultius i Coordinació Jurídica en la realització de les tasques esmentades, així com en l’impuls de la implementació del dret de la Unió Europea.

g) Qualsevol altra funció de naturalesa anàloga que li sigui encomanada.

10. De la Subdirecció General d’Impuls i Seguiment Normatiu en depèn l’Àrea de Normativa, que es configura com a àrea funcional.

11. Correspon a l’Àrea de Normativa:

a) L’informe en dret dels avantprojectes i dels projectes de disposicions amb caràcter interdepartamental que li sotmetin a consulta els òrgans competents dels previstos a l’article 4.3 de la Llei 7/1996, de 5 de juliol.

b) L’elaboració d’avantprojectes normatius de caràcter interdepartamental i dels que li encomanin o que promogui.

c) La participació en l’elaboració d’avantprojectes normatius departamentals i el seguiment de l’elaboració de les lleis i de les disposicions de caràcter general.

d) La unificació de criteris en la interpretació i l’execució de les normes jurídiques.

e) L’elaboració de les propostes de modificació normativa que se li encomanin.

# f) Qualsevol altra funció de naturalesa anàloga que li sigui encomanada.

# Article 12

1. Correspon a la Direcció General de Drets i Assumptes Constitucionals la direcció de l’exercici de la representació i defensa del Govern i de l’Administració de la Generalitat de Catalunya davant el Tribunal Constitucional i el Tribunal de Justícia de la Unió Europea i en els procediments especials per a la protecció dels drets fonamentals davant la jurisdicció ordinària i l’assessorament jurídic en aquests àmbits, la direcció de l’assessorament sobre la implementació i la defensa dels drets i els principis rectors previstos a l'ordenament jurídic català i l'assistència al director o directora del Gabinet Jurídic en la direcció de les funcions atribuïdes a la unitat.

2. El director o directora general de Drets i Assumptes Constitucionals és nomenat pel Govern de la Generalitat entre advocats i advocades del cos o altres juristes de reconegut prestigi amb experiència en l'exercici de la funció assessora o contenciosa, a proposta de la persona titular del Departament de la Presidència.

3. Correspon a la Subdirecció General de Qüestions Constitucionals l'exercici de les funcions següents:

a) La representació i defensa del Govern i de l'Administració de la Generalitat de Catalunya davant el Tribunal Constitucional en tots els procediments previstos en la legislació vigent i davant el Tribunal de Justícia de la Unió Europea.

b) La preparació dels requeriments d'incompetència que formuli el Govern de la Generalitat de Catalunya i de les respostes que hagi de donar als que li hagin estat formulats.

c) La formulació de propostes i projectes d'actuació sobre la implementació i la defensa dels drets i els principis rectors en l'àmbit de les competències del Gabinet Jurídic.

d) L’anàlisi d’iniciatives normatives estatals des de la perspectiva competencial.

e) Qualsevol altra funció de naturalesa anàloga que li sigui encomanada.

# Article 13

Els òrgans actius en què s’estructuren les unitats centrals del Gabinet Jurídic són coberts per advocats i advocades de la Generalitat.

# Subsecció segona

*De les unitats departamentals*

# Article 14

1. A cada departament de l’Administració de la Generalitat hi ha una assessoria jurídica amb nivell orgànic de subdirecció general. Com a òrgan d’assessorament, està formada per un cap, que és advocat o advocada de la Generalitat i n’exerceix el comandament, a més dels advocats i advocades de la Generalitat que li siguin adscrits i d’altres funcionaris i funcionàries de la Generalitat del grup A, llicenciats en dret, que hi siguin destinats.

2. Correspon a l’advocat o advocada en cap de cada unitat departamental:

a) Efectuar personalment o supervisar la resposta a les peticions d’assessorament plantejades pel conseller respectiu, pel secretari general del departament o pels directors generals.

b) Actuar com a òrgan de relació entre la unitat i les unitats centrals del Gabinet Jurídic.

c) Dirigir, coordinar i supervisar l’actuació dels serveis que estiguin a càrrec seu.

d) Distribuir els assumptes entre els advocats i advocades de la Generalitat pertanyents a la unitat respectiva, si el lloc de treball no té assignada una àrea determinada.

e) Determinar els criteris de distribució d’afers entre els tècnics que, d’acord amb la disposició transitòria cinquena de la Llei 7/1996, de 5 de juliol, continuïn desenvolupant funcions d’assessorament.

f) Supervisar l’actuació dels advocats i advocades de la Generalitat i dels tècnics i la resta de personal adscrits a la unitat.

g) Trametre a la direcció del Gabinet Jurídic una còpia literal dels informes emesos quan la direcció ho demani.

h) Sotmetre a la direcció del Gabinet Jurídic, a l’efecte de coordinació, els assumptes que puguin afectar altres departaments o que requereixin la intervenció del Govern.

i) Rebre la informació relativa a la conflictivitat jurídica suscitada en l’àmbit del departament corresponent i comunicar-la a la unitat central corresponent del Gabinet Jurídic.

3. Correspon als advocats i advocades de la Generalitat destinats a les unitats departamentals l’exercici de les funcions d’assessorament que s’estableixen en l’article 16 d’aquest Reglament en relació amb l’àmbit material assignat al departament respectiu i als organismes que en depenen.

4. Els advocats i advocades de la Generalitat destinats a les unitats departamentals reben les consultes que corresponguin del conseller o consellera respectiu i del secretari o de la secretària general, i les que aquest canalitzi procedents dels directors o directores generals i dels presidents o presidentes, els directors o directores o els càrrecs similars de les entitats del sector públic institucional que no tinguin assignat un advocat o advocada del cos. En el cas d’advocats i advocades del cos específicament assignats a una secretaria sectorial o a una direcció general, poden rebre les peticions de consulta d’aquesta.

5. Per raó de les matèries assignades a un departament de l’Administració de la Generalitat, poden existir àrees especialitzades d’assessorament jurídic formades per un advocat o advocada de la Generalitat, que n’exerceix el comandament amb les funcions previstes a l’apartat 2 d’aquest article, a més dels advocats i advocades de la Generalitat que li siguin adscrits.

# Subsecció tercera

*De les unitats territorials*

# Article 15

# 1. Cadascuna de les delegacions territorials del Govern disposa de l’assessorament de la unitat territorial que correspongui. L’advocat o advocada en cap té, en l’àmbit de la unitat respectiva, les atribucions previstes en l’apartat 3 de l’article 14 d’aquest Reglament i dona o supervisa la resposta a les peticions d’assessorament plantejades pel delegat territorial del Govern.

# 2. Correspon als advocats i advocades del cos destinats a les unitats territorials l’exercici de les funcions d’assessorament jurídic que preveu l’article 16 d’aquest Reglament; l’emissió dels informes sobre les qüestions que es plantegin en la circumscripció territorial respectiva, i les funcions de representació i de defensa de l’Administració de la Generalitat segons resulti de la distribució d’afers prevista en aquest Reglament, que té en consideració l’assignació dels processos que comportin vistes públiques i presència efectiva.

3. Les actuacions de representació i defensa es desenvolupen sota la dependència funcional immediata de la Direcció General d’Assumptes Contenciosos.

# Capítol 3

*Funcions encomanades als advocats i advocades de la Generalitat*

# Secció primera

*Les funcions d'assessorament*

# Article 16

1. Correspon als advocats i advocades de la Generalitat l’assessorament en dret sobre les qüestions següents:

a) Els projectes i els avantprojectes de disposicions de caràcter general.

b) Els contractes i els convenis administratius, civils, mercantils i laborals que s’han d’atorgar.

c) La suficiència dels poders per actuar que presenten els particulars davant l’Administració de la Generalitat.

d) La validesa i l’eficàcia dels documents en què es fonamenten els drets dels particulars.

e) Les condicions jurídiques incloses en els plecs de clàusules dels contractes administratius.

f) La constitució, la modificació i la cancel·lació de les garanties que s’han de prestar e favor de la Generalitat.

g) La utilització de mitjans alternatius de resolució de conflictes amb rellevància jurídica.

h) Les reclamacions administratives prèvies a la via judicial social en matèria d’incapacitats temporals.

i)) Els recursos davant els consellers o conselleres.

J) Els expedients sobre declaració de lesivitat dels actes propis, amb caràcter previ a la seva impugnació davant la jurisdicció contenciosa administrativa.

k) Els expedients de denúncia i devolució d’ingressos indeguts.

l) Els estatuts de les entitats del sector públic institucional en què participa la Generalitat.

m) La defensa jurídica de les competències de l’Administració de la Generalitat respecte de l’Estatut d’autonomia.

n) Qualsevol altre assumpte per a la resolució del qual les disposicions vigents exigeixen un informe jurídic, i tots els supòsits en els quals posteriorment ha de dictaminar la Comissió Jurídica Assessora en relació amb disposicions o actes de la Generalitat o dels seus organismes.

2. En els casos anteriors, el dictamen té caràcter preceptiu quan així ho estableix una norma jurídica.

3. En l’exercici de la funció assessora, els advocats i advocades de la Generalitat vetllen especialment perquè es compleixi l’ordenament jurídic i pel respecte dels valors constitucionals i de l’Estatut d’Autonomia de Catalunya.

4. Els advocats i advocades de la Generalitat poden ser consultats, d’acord amb el que disposen els articles 14.4 i 15.1, sobre qualsevol qüestió jurídica relacionada amb els afers de la seva competència. En la consulta s’han de precisar els punts que han de ser objecte d’assessorament.

# Article 17

1. La sol·licitud d’assessorament es pot fer de manera verbal o escrita.

2. La petició escrita d’un informe ha de concretar els punts sobre els quals se sol·licita, ha d’indicar el precepte que ho exigeix o bé la conveniència de la petició i ha d’anar acompanyada de tots els antecedents de l’assumpte.

3. L’informe es pot emetre verbalment o per escrit; en tot cas, ha de coincidir amb la forma de la petició. En el cas d’informes preceptius, s’han d’emetre necessàriament per escrit.

# Article 18

1. Els informes han de tenir caràcter tècnic jurídic i ser fonamentats en dret.

Tanmateix, poden contenir els consells, els advertiments i els suggeriments que es considerin necessaris sobre qualsevol aspecte que plantegi la consulta i que puguin ser útils per a la resolució de la qüestió.

2. Quan l’informe que es demani sigui immediatament anterior a la resolució d’un expedient administratiu, ha de contenir necessàriament:

a) L’enumeració clara i succinta dels fets.

b) Les disposicions legals aplicables, el raonament jurídic sobre la subsumpció del cas informat en aquelles normes jurídiques i l’al·legació raonada de la doctrina jurisprudencial, si escau.

c) El pronunciament.

# Article 19

Els dictàmens dels advocats i advocades de la Generalitat no són vinculants, tret que alguna disposició legal ho estableixi així.

# Article 20

Per a l’exercici de les funcions definides en aquest capítol, l’advocat o advocada de la Generalitat pot demanar al peticionari d’assessorament tots els documents que consideri necessaris o convenients per a l’emissió de l’informe.

# Article 21

# 1. Correspon als advocats i advocades de la Generalitat participar en òrgans col·legiats quan siguin designats per formar-ne part o quan estigui previst així per altres disposicions.

# 2. Sens perjudici d’altres funcions que els encomanin les disposicions vigents, els advocats i advocades de la Generalitat han de vetllar pel compliment de la legalitat vigent en l’actuació de l’òrgan i en l’adopció d’acords.

# Secció segona

*Les funcions contencioses*

# Article 22

# 1. Correspon al director o directora del Gabinet Jurídic, al director o directora general d’Assumptes Contenciosos i als advocats i advocades de la Generalitat la representació i la defensa jurídiques del Govern i l’Administració de la Generalitat i dels seus organismes davant dels òrgans judicials i jurisdiccionals.

# 2. Excepcionalment, aquestes representació i defensa es poden encarregar a un advocat o advocada col·legiats quan el president o presidenta de la Generalitat o el conseller o consellera competent ho decideixin, per la naturalesa de la qüestió debatuda o de l’organisme afectat, amb un informe previ, motivat i específic del director o de la directora del Gabinet Jurídic.

# Article 23

Els advocats i advocades de la Generalitat, pel fet d’ésser nomenats, de prendre possessió del càrrec i d’ésser adscrits a la funció contenciosa, assumeixen sense cap més tràmit la representació processal de la Generalitat.

# Article 24

1. Les autoritats administratives han de prestar la màxima col·laboració a l’advocat o advocada de la Generalitat per a la defensa adequada en el judici dels interessos d’aquesta i dels seus organismes.

2. A aquest efecte, i a través de l’assessoria jurídica del seu departament, han de facilitar els documents i els antecedents que figurin a l’oficina respectiva i participar en la preparació i la pràctica de les diligències de prova de la manera que se’ls demani. L’assessoria jurídica farà arribar a l’advocat o advocada de la Generalitat, amb la màxima urgència, tota la documentació i els antecedents esmentats.

3. Els serveis administratius de les unitats respectives han de comunicar la recepció de la documentació a l’oficina d’origen.

# Article 25

El director o la directora del Gabinet Jurídic pot celebrar reunions periòdiques amb cadascun dels departaments, a fi d'avaluar les causes i els resultats de la conflictivitat judicial respectiva i d'establir els sistemes de coordinació jurídica que escaiguin, en particular, per minorar la conflictivat esmentada.

# Article 26

1. La interposició d’accions, la personació, l’assentiment i el desistiment en els procediments davant el Tribunal Constitucional requereixen l’acord previ del Govern de la Generalitat comunicat al director o directora del Gabinet Jurídic. En el cas de recursos d’empara, l’acord pot ser adoptat pel conseller del departament competent per raó de la matèria i, en cas d’urgència, pel director o directora del Gabinet Jurídic, que n’ha de donar compte immediatament al conseller afectat.

2. El plantejament de recursos de súplica al Tribunal Constitucional requereix l’autorització del director o de la directora del Gabinet Jurídic i és procedent només en els supòsits en què, segons el seu prudent parer, consideri que existeix una possibilitat racional que el recurs prosperi.

# Article 27

1. La interposició d’accions en els procediments judicials requereix l’autorització prèvia del president de la Generalitat o del conseller corresponent, cursada al director o directora del Gabinet Jurídic. El mateix procediment se segueix en el cas dels ens públics amb personalitat jurídica pròpia, llevat que la norma o acord de creació hagi atribuït aquesta facultat al president o al director de l’organisme respectiu.

La personació com a demandada de l’Administració es produeix de conformitat amb la Llei reguladora de la jurisdicció contenciosa administrativa i no requereix autorització prèvia.

2. Excepcionalment, en casos d’urgència, llevat que sigui preceptiu l’acord del Govern, el director o la directora del Gabinet Jurídic pot decidir la interposició d’accions judicials, de les quals ha de donar compte immediatament per escrit al president de la Generalitat o al conseller corresponent o, si és el cas, al president o director de l’organisme.

# Article 28

1. Per assentir a les demandes i per desistir de procediments en curs, cal l’autorització prèvia del president de la Generalitat o del conseller corresponent.

2. Si l’advocat o advocada de la Generalitat entén que hi ha raons jurídiques fonamentades per assentir o desistir d’una acció, ha d’elevar un informe raonat, a través del director o directora general d’Assumptes Contenciosos, al director o directora del Gabinet Jurídic que decideix si sol·licita l’autorització corresponent.

# Article 29

1. L’advocat o advocada de la Generalitat ha de recórrer contra les sentències judicials desfavorables. Se n’exceptuen els recursos de cassació, els quals no es poden interposar sense l’autorització prèvia del conseller corresponent o del director o directora del Gabinet Jurídic.

2. Nogensmenys, si l’advocat o advocada de la Generalitat considera suficientment fonamentada la sentència desfavorable, pot emetre un informe raonat de la possibilitat de no interposar recurs. Aquest informe es tramita de la manera prevista en l’apartat 2 de l’article precedent i decideix el director o la directora del Gabinet Jurídic. Així mateix, el director o la directora pot autoritzar el manteniment o l’abandó dels recursos anunciats i no formalitzats.

3. Per desistir d’un recurs interposat cal l’autorització del president o presidenta de la Generalitat o del conseller o consellera corresponent.

4. En exercici de la direcció de la funció contenciosa, el director o la directora del Gabinet Jurídic pot interposar recurs de cassació en interès de llei i exercir les accions dissenyades per la legislació processal que consideri necessàries per unificar criteris o modificar els que reputi erronis.

# Article 30

1. En les causes criminals en què la Generalitat pot resultar perjudicada, l’advocat o advocada de la Generalitat pot actuar com a acusació particular i exercir l’acció penal i la civil.

2. Així mateix, els advocats i advocades de la Generalitat poden actuar en exercici de l'acció popular en defensa de la legalitat i de l'interès conjunt de la ciutadania de Catalunya en els supòsits següents, en la forma i condicions establertes per la legislació processal:

a) En els procediments penals per violències masclistes.

b) En els procediments penals per mort o maltractament físic, psíquic o sexual greu a infants o adolescents amb independència del mitjà emprat per a la comissió del delicte, inclosos els electrònics o digitals. A aquest efecte es considera que el maltractament és greu quan pugui comportar una pena privativa de llibertat.

c) En els procediments penals per fets delictius motivats per odi o discriminació o que puguin afectar de forma especialment greu els drets fonamentals.

d) En els procediments penals per descobriment i revelació de secrets quan la persona perjudicada sigui membre del Govern, alt càrrec o empleat públic o es pugui veure afectat l'interès general.

e) En els procediments penals per a la protecció dels interessos econòmics dels consumidors i usuaris quan els afectats siguin una pluralitat de persones especialment vulnerables.

Per a l'exercici de l'acció popular, l'obtenció del consentiment de la víctima o dels seus familiars, segons els casos, s'ha d'adequar a la forma i a les condicions establertes per la legislació processal.

Article 31

1. Els advocats i advocades de la Generalitat poden assumir la representació i la defensa dels membres del Govern, dels alts càrrecs i dels empleats públics de l'Administració de la Generalitat i de les entitats del seu sector públic, davant de qualsevol ordre jurisdiccional, sigui quina sigui llur posició processal, quan els procediments se segueixin per actes o omissions relacionats amb l'exercici del càrrec.

2. En aquests supòsits, cal una autorització expressa del president o presidenta de la Generalitat, del conseller o consellera afectat o del conseller o consellera de qui depengui l’autoritat o l’empleat públic per mitjà de la persona titular de la direcció del Gabinet Jurídic.

3. La representació i defensa no es pot exercir si els interessos de les autoritats i empleats públics i els de la Generalitat són oposats o contradictoris. En qualsevol moment en què l’advocat o l’advocada de la Generalitat adverteixi la possible existència de conflicte d’interessos, s’ha d’abstenir d’intervenir en el procés i ho ha de fer avinent de manera immediata a la persona titular de la direcció Gabinet Jurídic, a la persona defensada i a l’òrgan judicial.

En aquests supòsits, la persona titular de la direcció del Gabinet Jurídic ha de decidir el que procedeixi i, si escau, elevar al president o presidenta de la Generalitat o al conseller o consellera del qual depengui l’autoritat o empleat públic la proposta de donar per acabada la defensa.

Article 32

1. L’exercici de la representació i defensa jurídica dels membres del Govern, alts càrrecs i empleats públics per part dels advocats i advocades de la Generalitat requereix la sol·licitud prèvia de la persona interessada, que s’ha de presentar davant de l’òrgan o unitat en la qual aquesta presta serveis o en la que els ha prestat en la data dels fets que han donat lloc al procediment.

2. En cas de detenció, presó o qualsevol altra mesura cautelar per actes o omissions en què concorrin els requisits exposats, la sol·licitud de la representació i defensa s’ha de presentar davant la direcció del Gabinet Jurídic i s’atorga amb caràcter immediat, llevat que la persona titular del Gabinet Jurídic, en una valoració d'urgència, estimi que és procedent denegar-la pel fet d’existir un conflicte d'interessos.

En tot cas, la persona titular del Gabinet Jurídic ha d'informar al president o presidenta de la Generalitat o al conseller o consellera de qui depengui l’autoritat o empleat públic al més aviat possible de la sol·licitud i, en el seu cas, de la defensa prestada per tal que valori l'emissió de l’autorització preceptiva, sense la qual no podrà prosseguir la defensa que, si s’escau, s’hagi prestat.

3. Quan en un mateix procediment es pogués assumir la representació i defensa jurídica de diverses autoritats o empleats públics i s'apreciés l'existència d'interessos contraposats entre aquests, la direcció del Gabinet Jurídicha de decidir el que estimi procedent respecte a la defensa i representació d'aquests.

Article 33

1. Es pot deixar sense efecte l’autorització de representació i defensa en el supòsit que, durant la tramitació del procediment judicial, es tingui coneixement de qualsevol circumstància que permeti constatar l’absència dels pressupòsits legals imprescindibles per reconèixer el dret de representació i defensa jurídica a l’autoritat o empleat públic. Amb caràcter previ, cal donar audiència a la persona afectada.

2. S’entén que l’autoritat o empleat públic renuncia a la defensa o representació jurídica per part dels advocats o advocades de la Generalitat si designa a càrrec seu un defensor o demana que se li designi d’ofici, o des del moment en què comparegui o s’adreci a l'òrgan jurisdiccional mitjançant qualsevol altra representació. En aquests casos, l’autoritat o empleat públic ha de costejar les despeses dels honoraris dels professionals externs que hagi designat lliurement.

Capítol 4

De l’assistència jurídica de les entitats del sector públic institucional

Secció primera

*Assistència jurídica*

Article 34

L’assistència jurídica de les entitats de dret públic de l’Administració de la Generalitat, tant pel que fa a l’assessorament en dret com a la representació i la defensa jurídiques, és exercida pels advocats i advocades de la Generalitat, llevat que aquelles entitats estiguin dotades de serveis jurídics propis, per disposició legal expressa o per decret del Govern.

Article 35

1. Les entitats de dret privat de l’Administració de la Generalitat poden disposar de serveis jurídics propis, prèvia autorització del Gabinet Jurídic.

2. En defecte de serveis jurídics propis, l’assistència jurídica d’aquestes entitats pot ser encomanada als advocats i advocades de la Generalitat.

Article 36

Quan, davant qualssevol ordres jurisdiccionals, litiguin entre si o ostentin interessos contraposats l’Administració de la Generalitat i les entitats del sector públic o aquestes entre si i siguin representades pels advocats o advocades de la Generalitat i, en defecte de normes especials, s’apliquen les regles següents:

a) Abans del primer tràmit processal, i tenint en compte la naturalesa dels interessos en conflicte, la direcció del Gabinet Jurídic ha d’exposar a ambdues parts el seu criteri, bé per a l’eventual solució extrajudicial del litigi, o bé per a la postulació que hagi d’assumir l’advocat o advocada de la Generalitat, evitant en qualsevol cas les situacions d’indefensió.

b)Les parts afectades han de manifestar la seva opinió sobre el criteri de la direcció del Gabinet Jurídic en un termini de tres dies.

c) Tant si les parts han manifestat la seva opinió com si no ho han fet, la persona titular de la direcció del Gabinet Jurídic ha de resoldre sobre la postulació que ha d’assumir l’advocat o advocada de la Generalitat.

Secció segona

*Coordinació, supervisió i control*

Article 37

1.Els serveis jurídics propis de què puguin disposar tant les entitats de dret públic com les entitats de dret privat han de coordinar la seva activitat amb la del Gabinet Jurídic. A aquest efecte, tant les unitats directives centrals del Gabinet Jurídic com l’advocat o advocada en cap de la unitat departamental d’adscripció o l’advocat o advocada de la Generalitat designat, poden donar instruccions adreçades a la unificació de criteris i requerir la remissió dels informes emesos pels serveis jurídics esmentats per tal de conèixer els criteris utilitzats.

2. Les entitats del sector públic de la Generalitat de Catalunya han de prestar al Gabinet Jurídic la col·laboració que sigui necessària per a la millor defensa dels interessos en litigi, donant resposta als requeriments que el Gabinet els pugui fer i transmetent amb la màxima celeritat qualsevol comunicació rebuda dels òrgans judicials.

Article 38

1. La contractació de prestacions d’assessorament jurídic i de representació i defensa per part de les entitats del sector públic que disposin de serveis jurídics propis té caràcter excepcional i s’ha d’ajustar, en tot cas, a les normes de la legislació de contractes del sector públic.

2. Amb caràcter previ a la contractació de serveis externs d’assessorament i de representació i defensa, l’entitat que proposi la contractació ho ha de comunicar a la direcció del Gabinet Jurídic, que l’ha d’autoritzar si no és possible que el Gabinet Jurídic assumeixi les prestacions que es volen contractar.

3.Totes les contractacions de serveis externs d’assessorament i de representació i defensa jurídiques de les entitats del sector públic s’han de comunicar a la direcció del Gabinet Jurídic, que les inscriu en un Registre específic, dependent del propi Gabinet Jurídic.

Secció tercera

*Col·laboració en matèria d’assistència jurídica*

Article 39

1. Els advocats i advocades de la Generalitat poden assumir l’assessorament jurídic i/o la representació i defensa jurídica de les entitats de dret privat de l’Administració de la Generalitat de Catalunya o de les seves entitats dependents i dels altres organismes, entitats o institucions que ho sol·licitin, prèvia formalització d’un conveni de col·laboració, en el que s’ha de determinar l’abast de l’assistència jurídica a prestar, la seva durada i la contraprestació econòmica a satisfer al Gabinet pels serveis prestats, que consisteix en una quantitat pel cost del servei que es fixa en funció del nombre d’assumptes i de la seva importància.

Els ingressos que el Gabinet Jurídic pugui obtenir per la prestació d’aquests serveis s’ingressaran al Tresor de la Generalitat. Per llei es pot establir que, en tot o en part, es destinin al finançament de les funcions del Gabinet Jurídics així com a activitats de formació i perfeccionament professional dels advocats i advocades de la Generalitat.

2. Quan el conveni de col·laboració inclogui la representació i defensa en judici, s’ha de preveure expressament que les costes i despeses processals són a càrrec de l’entitat corresponent quan hi hagi condemna en costes i s’han d’ingressar al seu favor les provinents de la condemna de la part contrària.

3. El conveni corresponent ha de preveure igualment que l’assistència jurídica no es presta quan hi hagi contraposició d’interessos entre l’entitat i l’Administració de la Generalitat.

Article 40

Amb independència de si disposen o no de serveis jurídics propis, la secretaria dels òrgans col·legiats d’administració o direcció d’aquelles entitats del sector públic que es determini per acord del Govern, atenent a la rellevància estratègica o pressupostària de l’entitat, s’assigna a un advocat o advocada de la Generalitat, amb l’adaptació o modificació, si s’escau, dels estatuts de l’entitat.

Correspon a la direcció del Gabinet Jurídic, de comú acord amb el Departament o Departaments

d’integració, designar l’advocat o advocada corresponent, que exerceix les seves funcions al sí de l’òrgan col·legiat amb veu, però sense vot.

# Capítol 5

# *De les disposicions relatives al cos d’advocacia*

# Secció primera

# *De la selecció dels advocats i advocades de la Generalitat*

# Article 41

# 1.L’accés al cos d’advocacia s’ha de dur a terme mitjançant proves selectives que garanteixin els principis d’igualtat, mèrit, capacitat, publicitat i transparència.

# 2. El sistema de selecció per accedir al cos d’advocacia és l’oposició lliure entre les persones amb titulació de grau en dret.

# Article 42

# L’oposició s’ha de convocar d’acord amb l’oferta pública d’ocupació i es regeix per aquest Reglament i, supletòriament, per les normes generals de selecció de personal al servei de la Generalitat de Catalunya.

# Article 43

# 1. L’oposició consta de proves teòriques i pràctiques, tant orals com escrites, sobre les matèries jurídiques que consten en el temari. Totes les proves orals són públiques.

# 2. L’òrgan convocant aprova el temari, que comprèn totes les disciplines jurídiques i que es publica en el Diari Oficial de la Generalitat de Catalunya.

# 3. Les proves teòriques han de permetre avaluar els coneixements jurídics dels aspirants. Les proves pràctiques han de permetre avaluar la seva capacitat tècnica en l’elaboració d’escrits processals i d’informes sobre supòsits relacionats amb les funcions del cos d’advocacia, així com la competència de comunicació de les persones aspirants. Aquestes proves són eliminatòries.

# 4. La primera prova, de caràcter teòric, consisteix en respondre un test de coneixements sobre el contingut del temari que comprèn el grup de matèries que determinin les bases de la convocatòria corresponent.

# 5. La segona prova, de caràcter teòric, consisteix en desenvolupar oralment una qüestió general que impliqui relacionar diversos temes i/o epígrafs del temari, d’acord amb el que determinin les bases de la convocatòria. La qüestió a desenvolupar ha de ser escollida a l’atzar d’entre les formulades prèviament pel tribunal.

# 6. La tercera prova, de caràcter pràctic, consisteix en dos exercicis.

# El primer exercici consisteix en redactar un escrit processal i un informe d’estratègia processal relatius a les funcions pròpies del cos d’advocacia de la Generalitat i relacionats amb el temari aprovat.

# El segon exercici consisteix en la defensa oral davant el tribunal de l’escrit processal i l’estratègia processal elaborat en el primer exercici.

# 7. Els coneixements de llengua catalana s’acrediten d’acord amb la normativa corresponent.

# 8. Les proves es realitzen en l’ordre que assenyalin les bases de la convocatòria, les quals determinen també les característiques del desenvolupament de les proves.

# Article 44

# 1. El tribunal qualificador és nomenat per l’òrgan convocant i la seva composició ha de garantir la presència de set membres, amb la composició següent:

# 1.1. Presidència: Un membre del cos d’advocacia en situació de servei actiu.

# 1.2. Vocalies:

# a) Dos catedràtics o catedràtiques d’universitats catalanes d’àrees de coneixements jurídics.

# b) Una persona membre de la Comissió Jurídica Assessora.

# c) Un membre del cos d’advocacia en situació de servei actiu.

# d) Una persona funcionària de carrera, amb titulació de grau en dret, adscrita al centre directiu competent en matèria de funció pública.

# 1.3. Secretaria: Un membre del cos d’advocacia en situació de servei actiu.

# 2. Per a cada membre titular se’n nomena un de suplent de la mateixa procedència.

# 3. El tribunal pot acordar la incorporació de persones assessores especialistes, amb veu però sense vot, si ho preveuen les bases de la convocatòria.

# 4. En cap cas el tribunal pot ser integrat majoritàriament per advocats o advocades de la Generalitat, qualsevulla que en sigui la situació administrativa. Tampoc no en poden formar part persones funcionàries que hagin impartit cursos o hagin participat en la preparació d’aspirants a proves selectives els dos anys anteriors a la publicació de la convocatòria corresponent.

# 5. El tribunal qualificador es regeix per la normativa reguladora dels òrgans col·legiats.

# 6. El tribunal qualificador eleva a l’òrgan convocant la proposta de nomenament com a funcionàries de carrera del cos d’advocacia de les persones aspirants que han superat el procés selectiu.

# 7. En funció del nombre d’aspirants, hi pot haver més d’un Tribunal amb la mateixa composició.

# Secció segona

# *De la provisió dels llocs de treball*

# Article 45

# 1. La provisió de les places reservades a advocats i advocades de la Generalitat es regeix per aquest Reglament i, supletòriament, pel Reglament general de provisió de llocs de treball i s’ha de fer per lliure designació o per concurs de mèrits i capacitats, segons determini la relació de llocs de treball corresponent.

# 2. Els concursos de provisió han de ser específics.

# 3. Els processos de provisió de llocs de treball s’han de regir per les normes contingudes en les bases específiques de les convocatòries corresponents.

# 4. La junta de mèrits l’han de formar cinc membres i s’ha de determinar per ordre del conseller o consellera del Departament de la Presidència. L’ha de presidir un membre del cos d’advocacia en situació de servei actiu, i n’ha de formar part, en tot cas, un representant del centre directiu competent en matèria de funció pública. Els altres tres membres han de ser funcionaris o funcionàries de la Generalitat, amb el grau de dret.

# Secció tercera

# *Altres disposicions en matèria de personal*

# Article 46

# 1. La persona titular de la direcció del Gabinet Jurídic pot atribuir la representació i la defensa de qualsevol assumpte, així com l’emissió d’informe jurídic i, en general, qualsevol actuació pròpia del cos a l’advocat o advocada de la Generalitat que expressament designi, encara que no estigui adscrit al departament del qual procedeix l’expedient.

# 2. En el cas que assigni a un membre del cos d’advocacia adscrit a un departament tasques pròpies d’un altre departament o de les unitats centrals del Gabinet Jurídic, ha de demanar prèviament l’acord de la persona titular de la Secretaria general del departament al qual està adscrit.

# Article 47

# 1. Si les necessitats del servei ho requereixen, en casos excepcionals, amb una resolució motivada de la persona titular de la direcció del Gabinet Jurídic, les funcions que la Llei atribueix als advocats i advocades de la Generalitat també poden ser exercides per altres funcionaris o funcionàries de la Generalitat del grup A, amb grau en dret, amb l’abast material i temporal que determini l’habilitació corresponent i amb la conformitat prèvia de la persona designada.

# 2. El personal funcionari habilitat per a exercir les funcions dels advocats i advocades de la Generalitat està sotmès a la direcció i la coordinació de la persona titular del Gabinet Jurídic i de l’advocat o advocada de qui depenen.

# 3. La persona titular del Gabinet Jurídic pot revocar en qualsevol moment l’habilitació conferida de forma raonada.

# Article 48

# El règim disciplinari dels advocats i advocades de la Generalitat s’ha d’ajustar a la normativa en matèria de funció pública, amb les particularitats següents:

# a) L’acord d’incoació de l’expedient i de nomenament de l’instructor l’ha de prendre la persona titular de la direcció del Gabinet Jurídic.

# b) La resolució de l’expedient correspon la persona titular de la direcció Gabinet Jurídic, quan es tracti de sancions per faltes lleus, i al conseller o consellera del departament de la Presidència, quan es tracti de sancions per faltes greus o molt greus, llevat de la separació del servei, que

# correspon al Govern.

# Article 49

# El Gabinet Jurídic, d’acord amb les disponibilitats pressupostàries, directament o amb la col·laboració d'universitats, institucions, centres de formació especialitzada, o d’altres administracions, ha de facilitar l’accés dels advocats i advocades de la Generalitat a activitats de formació i d’actualització i perfeccionament de coneixements en dret per tal de mantenir i ampliar la formació i la pràctica necessàries per desenvolupar les seves tasques.

# Article 50

1. Els advocats i advocades de la Generalitat han de desenvolupar les seves funcions en règim de dedicació exclusiva, en els termes que regula l’apartat 6 de l’article 2 de la Llei 7/1996, de 5 de juliol, d’organització dels serveis jurídics de l’Administració de la Generalitat de Catalunya.

# 2. El personal funcionari que accedeixi a un lloc de treball del cos d’advocacia de la Generalitat ha de presentar una declaració sobre l’exercici d’activitats professionals privades, i resta sotmès a les disposicions de la Llei 7/1996, de 5 de juliol, d’organització dels serveis jurídics de l’Administració de la Generalitat de Catalunya, i de la Llei 21/1987, de 26 de novembre, d’incompatibilitats del personal al servei de l’Administració de la Generalitat.

# 3. Els advocats i advocades de la Generalitat a què fa referència l’apartat anterior no poden, en cap cas, defensar interessos contraris als de la Generalitat, ni prestar serveis o estar associats a despatxos professionals que ho facin.

# Article 51

# El personal funcionari que accedeixi a un lloc de treball del cos d’advocacia de la Generalitat ha de romandre un mínim de dos anys en el lloc assignat, llevat que l’adscripció sigui provisional. Durant aquest període de temps, i d’acord amb el que determini la Direcció del Gabinet Jurídic, ha de desenvolupar funcions d’assessorament jurídic i/o de representació i defensa.

# Disposicions addicionals

# Primera

Per tal de garantir la coherència del conjunt de les estructures jurídiques de l’Administració de la Generalitat i de les entitats del seu sector públic, qualsevol modificació de les estructures orgàniques de les unitats departamentals del Gabinet Jurídic o, en general, d’unitats d’assessorament jurídic al si dels Departaments o de les entitats del sector públic de l’Administració de la Generalitat, així com l’obertura de la possibilitat de proveir llocs de treball d’unitats directives o entitats alienes al Gabinet Jurídic per membres del cos d’advocacia de la Generalitat i la creació de serveis jurídics propis, ha de comptar amb l’informe favorable del Gabinet Jurídic.

# Segona

No obstant el que disposa l’article 1 d’aquest Reglament, i en aplicació de l’apartat 1 de la disposició transitòria cinquena de la Llei 7/1996, de 5 de juliol, d'organització dels serveis jurídics de l'Administració de la Generalitat de Catalunya, mentre no es cobreixen la totalitat de places de la plantilla del cos d’advocats, els funcionaris que presten serveis en el Gabinet Jurídic i en les assessories dels departaments continuen desenvolupant les mateixes funcions de representació, defensa o assessorament.

# Tercera

Sens perjudici del que s’estableix amb caràcter general a l’apartat 1 de l’article 14 d’aquest Reglament, l’Assessoria Jurídica del Departament d’Economia i Hisenda conserva el rang orgànic de Direcció General, d’acord amb el Decret 58/2022, de 29 de març, de reestructuració del Departament d’Economia i Hisenda, i correspon al titular de l’òrgan esmentat el comandament dels advocats i advocades de la Generalitat que li siguin adscrits i de la resta del personal que hi sigui destinat.

Quarta

La participació d’advocats i advocades del cos com a membres de tribunals o òrgans de selecció o de provisió de llocs de treball ha de ser acordada per la direcció del Gabinet Jurídic a petició de l’òrgan competent per a la designació del tribunal o de l’òrgan.

Cinquena

Es poden configurar equips responsables per àmbits, per ordres jurisdiccionals o per funcions determinades en un nivell superior o inferior al que s’estructuri l’Administració de la Generalitat amb la finalitat d’obtenir, amb criteris d’eficàcia i eficiencia, els objectius assignats i establerts. En funció de la seva configuració, els equips poden tenir assignades funcions d’assessorament jurídic i/o representació i defensa.

Sisena

1. L’assistència jurídica del Servei Català de la Salut, de l’Institut Català de la Salut i del seu sector públic institucional correspon al personal lletrat adscrit a aquestes entitats. No obstant això, el Govern pot adscriure advocats i advocades de la Generalitat a determinades places. En aquest cas, els advocats i advocades de la Generalitat desenvolupen les seves funcions en concurrència amb els lletrats d’aquestes entitats.

2. Excepcionalment, les funcions de representació i defensa de les entitats esmentades en l’apartat anterior poden ésser encarregades a altres advocats col·legiats.

3. La persona titular de la direcció del Gabinet Jurídic pot donar directrius i requerir la col·laboració dels serveis jurídics de les entitats esmentades per a defensar millor els interessos de la Generalitat i per unificar criteris jurídics d’actuació.